ฟิลลิปชี้ได้จังหวะเก็งกำไรน้ำมัน
บล.ฟิลลิปแนะจับตาน้ำมันชี้ต่ำกว่า 30 เหรียญสหรัฐ น่าเก็งกำไร หวัง 3 เดือนได้ 16%
3 ก.พ. 2559

บล.ฟิลลิปแนะจับตาน้ำมันชี้ต่ำกว่า 30 เหรียญสหรัฐ น่าเก็งกำไร หวัง 3 เดือนได้ 16%
นายสานุพงศ์ สุทัศน์ธรรมกุล นักวิเคราะห์กองทุนรวม บริษัทหลักทรัพย์ (บล.) ฟิลลิป (ประเทศไทย) เปิดเผยว่า ราคาน้ำมันดิบในตลาดโลกมีแนวโน้มที่ดีขึ้น หลังจากกลุ่มประเทศผลิตน้ำมันทั้งในและนอกโอเปกเริ่มมีการเคลื่อนไหว โดยจัดประชุมพูดคุยเพื่อหาแนวทางลดปริมาณการผลิตน้ำมันส่วนเกินลง
“แต่สัญญาณทางเทคนิคยังไม่ชัดเจน เราแนะนำให้จับตาใกล้ชิด เพื่อหาจังหวะเก็งกำไรในกองทุนน้ำมันฯ โดยถ้าราคาน้ำมันตํ่ากว่า 30 เหรียญสหรัฐ/บาร์เรล จะเป็นจุดเข้าซื้อที่น่าสนใจ และหากราคาไม่หลุดลงไปต่ำกว่า 26 เหรียญสหรัฐ/บาร์เรล ราคาน่าจะกลับไปเป็นขาขึ้น โดยอาจขึ้นไปถึง 35 เหรียญสหรัฐ/บาร์เรล ภายใน 3 เดือน ทำให้มีโอกาสกำไรประมาณ 16% ถือว่าคุ้มที่จะเก็งกำไร”นายสานุพงศ์ กล่าว
อย่างไรก็ตาม นายสานุพงศ์ กล่าวว่า แต่ถ้าราคาน้ำมันลดลงตํ่ากว่า 26 เหรียญสหรัฐ/บาร์เรล แนะนำให้ขายตัดขาดทุน เพราะเป็นระดับที่ขาดทุนไม่มาก นอกจากนี้หากราคาแกว่งแคบๆ ไม่ขยับไปไหนก็แนะนำให้ขายทิ้งเช่นกัน เนื่องจากการลงทุนในกองทุนน้ำมันฯ ไม่ควรลงทุนระยะยาว 
นายสานุพงศ์ ยังแนะนำให้ลงทุนกองทุนน้ำมันฯ ที่เป็นกองทุนธรรมดาดีกว่าลงทุนในทริกเกอร์ฟันด์ เนื่องจากสามารถตัดสินใจขายตัดขาดทุนได้เอง ในขณะที่ทริกเกอร์ฟันด์ไม่มีกำหนดการขายตัดขาดทุน
“กองทุนน้ำมันฯ ที่แนะนำ คือ กองทุนเค ออยล์ ของบริษัทหลักทรัพย์จัดการกองทุน (บลจ.) กสิกรไทย เพราะค่าธรรมเนียมไม่แพงและมีการป้องกันความเสี่ยงอัตราแลกเปลี่ยนเต็มจำนวน ทำให้การเก็งกำไรทำให้ง่ายขึ้น เพราะราคาเคลื่อนไหวตามราคาต่างประเทศ และเราอาจจะประเมินได้ว่าราคาน้ำมันจะขึ้น แต่เราไม่รู้เลยว่าค่าเงินจะเป็นอย่างไร” นายสานุพงศ์ กล่าว
นอกจากนี้ นายสานุพงศ์ กล่าวถึงการลงทุนกองทุนทองคำว่า ยังคงแนะนำให้ลดสัดส่วนการลงทุนต่อเนื่อง โดยรอขายที่แนวต้าน 1,140 เหรียญสหรัฐ/ออนซ์ แม้ว่าจะคาดกันว่าธนาคารกลางสหรัฐ (เฟด) จะยังไม่ปรับขึ้นดอกเบี้ยเร็วๆ นี้จึงเป็นผลดีต่อราคาทองคำชั่วคราว อย่างไรก็ตามเชื่อว่าราคาอาจจะปรับขึ้นได้ไม่มาก เพราะระยะยาวเศรษฐกิจโลกน่าจะปรับตัวดีขึ้น